Be to, ataskaitose minimos tokios iniciatyvos kaip vidaus kokybės vertinimai, teikiamiems duomenims taikomos privalomos techninės specifikacijos, integruotos santykių su klientais valdymo sistemos, statistinės atskaitomybės naštos „barometrai“ ir keitimosi patirtimi tinklai. Aktyvus ESS narių dalyvavimas tarptautinėje statistikos arenoje laikytas visos sistemos pranašumu.

Ataskaitose pabrėžtas tvirtas teisinis pagrindas, kuriuo padedama užtikrinti plačiai pripažintą ir neginčytiną statistikos institucijų profesinį nepriklausomumą, nešališkumą ir objektyvumą. Be to, tam tikru NSI pranašumu laikytas veiklos koordinavimas su KNI, taip pat aiškūs NSI duomenų rinkimo įgaliojimai.

2005 m. pradėtas savo veiklos vertinimas remiantis kodekso principais. Po to 2006–2008 m. valstybėse narėse, Europos laisvosios prekybos asociacijos (ELPA) šalyse ir Eurostate buvo atlikti tarpusavio vertinimai. Jų metu vertinta statistikos institucijų institucinė aplinka ir sklaidos praktika (1–6 ir 15 principai). 2008 m. Komisijos ataskaitoje Europos Parlamentui ir Tarybai prieita prie išvados, kad „visiška atitiktis kodekso reikalavimams tebėra iššūkis iš esmės visiems nacionaliniams statistikos institutams ir Eurostatui“, nors „bendras kodekso reikalavimų laikymosi lygis yra aukštas, o siekiant jį gerinti daroma sparti pažanga“. Ataskaitoje „<…> per artimiausius penkerius metus, atsižvelgiant į Europos statistikos valdymo patariamosios tarybos rekomendaciją, ypač dėl aprėpties ir sąnaudų bei naudos“ numatyta atlikti kitą tarpusavio vertinimų etapą. Atlikti naują tarpusavio vertinimų etapą rekomenduota ir Europos Audito Rūmų specialiojoje ataskaitoje Nr. 12/2012 dėl patikimos ir įtikimos Europos statistikos rengimo proceso gerinimo.

Ataskaitose taip pat pateikta NSI ir Eurostato nuomonė, jei ji skiriasi nuo tarpusavio vertintojų nuomonės. NSI ir Eurostatas, atsižvelgdami į rekomendacijas, kurios paskelbtos atskirai, parengė padėties gerinimo veiksmus.

2.1. Valdymas ir teisiniai aspektai, koordinavimas

Šiame skirsnyje aptariamas statistikos institucijų nepriklausomumas ir nagrinėjami šie konkretūs klausimai: statistikos institucijų vadovų skyrimas ir atleidimas, su darbo programomis susiję klausimai, duomenų rinkimo įgaliojimai, teisiniai konfidencialumo aspektai, NSI atliekamas koordinavimo vaidmuo.

2.1.1. Valdymas ir teisiniai aspektai, įskaitant teisinius ir procedūrinius konfidencialumo aspektus

Tarpusavio vertinimo ataskaitose nurodyti du pagrindiniai su valdymu susiję klausimai, būtent poreikis peržiūrėti statistikos įstatymus siekiant užtikrinti didesnį profesinį nepriklausomumą skiriant ir atleidžiant statistikos institucijų vadovus ir poreikis stiprinti konsultavimąsi su suinteresuotosiomis šalimis. Kad būtų galima įgyvendinti daugelį šios srities rekomendacijų, gali prireikti teisinių arba institucinių pakeitimų. Todėl šių rekomendacijų įgyvendinimas priklauso atitinkamų nacionalinių valdžios institucijų, o ne NSI, kompetencijai.

Savo ataskaitose tarpusavio vertintojai daugiausia dėmesio skyrė statistikos institucijų vadovų nepriklausomumui. Nepriklausomumo poreikis dar kartą pabrėžtas naujausiame Reglamento (EB) Nr. 223/2009 pakeitime. Jame valstybių narių reikalaujama imtis priemonių, kad jų nacionalinė praktika ir procedūros atitiktų naująją Europos teisinę sistemą. Taigi, kad ESS visiškai atitiktų 1 principą, reikia imtis tolesnių veiksmų. Visų pirma procedūros turi būti iš dalies pakeistos taip, kad: i) statistikos institucijų vadovai būtų skiriami remiantis profesine kompetencija ir atviromis atrankos procedūromis; ii) būtų nustatyti aiškūs jų atleidimo kriterijai ir šie kriterijai būtų taikomi; iii) statistikos institucijų vadovai išimtinai atsakytų už sprendimus dėl statistikos metodų, procedūrų, taip pat dėl skelbiamos statistikos turinio ir jos paskelbimo laiko. Naujausio tarpusavio vertinimų etapo rezultatai skiriasi nuo gautųjų 2006–2008 m., kai buvo įvertinta, kad profesinis nepriklausomumas yra visiškai įgyvendintas. Tokią padėtį lėmė: i) atliekant tarpusavio vertinimus taikytos metodikos skirtumai; ii) tai, kad į vertinamas institucijas buvo įtrauktos KNI; iii) pakeitimai, kuriais sugriežtinti su statistikos institucijų vadovų nepriklausomumu susiję reikalavimai.

Statistikos institucijos paprastai priklauso nacionalinei administracijai. Todėl norint pasiekti visišką nepriklausomumą, kaip apibrėžta kodekse, svarbu užtikrinti, kad visa ministerijų atliekama ar kitokia priežiūra būtų tiktai administracinio pobūdžio ir neturėtų įtakos politikai. Viena iš alternatyvų – paversti statistikos institucijas visiškai nepriklausomomis.

Apskritai įvertinta, kad ESS nariai laikosi kodekso reikalavimo rengti ir vykdyti daugiametes ir metines darbo programas; buvo nustatytas tik vienas neatitikties atvejis.

Norint užtikrinti, kad statistika būtų veiksmingai rengiama ir atitiktų naudotojų poreikius, svarbu atsižvelgti į statistikos naudotojų pateiktą informaciją. Turėtų būti įsteigti patariamieji arba konsultaciniai komitetai, o jei jie jau yra, turėtų būti patikslintos jų užduotys ir jiems turėtų būti skirta pakankamų išteklių. Taip NSI bus padedama priimti informacija grindžiamus sprendimus dėl esamo ir būsimo darbo.

2 ir 5 principų, kurie yra susiję atitinkamai su duomenų rinkimu ir teisiniais konfidencialumo aspektais, yra laikomasi. Vis dėlto darytina tolesnė pažanga – reikia daugiau apsaugos priemonių, skirtų užtikrinti, kad konfidencialūs statistiniai duomenys nebūtų naudojami administravimo tikslais.

2.1.2. Koordinavimas statistikos sistemoje

Koordinavimas statistikos sistemoje nepriklauso kodekso taikymo sričiai. Tačiau tam, kad būtų galima įvertinti koordinavimo lygį, kurį NSI užtikrina savo nacionalinėse statistikos sistemose, ir taip toliau stiprinti ESS, šis aspektas buvo įtrauktas į vertinimus.

Dauguma šios srities rekomendacijų susijusios su veiksmais, kurių būtų galima imtis siekiant apskritai sustiprinti NSI atliekamą koordinavimo vaidmenį. Kad būtų įmanomas veiksmingas koordinavimas, reikia patikslinti oficialios statistikos sąvoką ir paskirti oficialios statistikos rengėjus, jei tai dar nėra padaryta. Koordinavimui, įskaitant atitinkamas institucines priemones, turėtų būti taikomas aiškus teisinis pagrindas. Be to, kad būtų galima praktiškai įgyvendinti šiuos teisės aktus, turi būti skirta reikiamų žmogiškųjų ir finansinių išteklių, o su KNI – sudaryti rašytiniai susitarimai. Koordinavimas turėtų būti organizuojamas remiantis bendrais tikslais ir metinėmis statistikos programomis, kurios taikomos visoms Nacionalinės statistikos sistemos (toliau – NSS) institucijoms. Turėtų būti skelbiamos šių nacionalinių statistikos programų įgyvendinimo ataskaitos.

Be to, reikia toliau dirbti, kad būtų užtikrinta KNI rengiamos Europos statistikos kokybė. Pagal iš dalies pakeistą Reglamentą (EB) Nr. 223/2009 NSI atsako už kokybės stebėsenos koordinavimą nacionaliniu lygmeniu. Be to, jos turėtų rengti visą NSS apimančias gaires, standartus ir veiklos procesų modelius ir būti vienu bendru Komisijos informaciniu punktu, teikiančiu informaciją apie Europos statistiką.

2.2. Išteklių tinkamumas ir ekonominis efektyvumas

Žmogiškųjų ir finansinių išteklių tinkamumas – vienas svarbiausių visos ESS klausimų, jo svarba jau buvo pabrėžta 2008 m. Komisijos ataskaitoje. Neišsprendus šio klausimo, kyla rimtas pavojus ESS ateičiai. Nepaisant nuolatinio išteklių trūkumo, reformomis ir veiksmingumo didinimo priemonėmis ESS geba patenkinti nuolat didėjančius poreikius gauti daugiau statistinių duomenų. Vis dėlto tarpusavio vertintojai atkreipia dėmesį į tai, kad daugelis NSI dirbdamos patiria spaudimą, todėl dažnai būna sunkiau tobulinti metodikas ir patenkinti nacionalinius statistikos poreikius (taip pat žr. 2.3.1 punktą). Kad ir toliau būtų galima rengti patikimą Europos statistiką, vertintojai paprastai primygtinai ragina užtikrinti, kad NSI turėtų reikiamų žmogiškųjų ir finansinių išteklių, nes joms būtų sunku įvykdyti tolesnius Europos statistikos reikalavimus nemažinant kokybės reikalavimų.

Kai kyla tokių sunkumų, daugeliui NSI sunku pritraukti aukštos kvalifikacijos darbuotojų ir juos išsaugoti. Nors padėtis skirtingose šalyse gali būti nevienoda, kad būtų geriau naudojami žmogiškieji ištekliai, paprastai rekomenduojama rengti atitinkamus mokymo planus, skatinti įgūdžių perdavimą, vidaus judumą, dalijimąsi žiniomis, intensyviau apmokyti KNI darbuotojus ir vykdyti NSS darbuotojų vidaus mainus.

Nuo veiksmingo išteklių naudojimo labai priklauso ir ekonominis efektyvumas (10 principas). Nors apie neatitikties atvejus nepranešta, bendrąjį ekonominį efektyvumą būtų galima padidinti keliais būdais, įskaitant šiuos: i) priimti statistikos veiklos procesų modelį, pvz., Bendrąjį statistikos veiklos procesų modelį; ii) naudoti standartines duomenų tvarkymo priemones; iii) plačiau pasinaudoti administraciniais duomenimis; iv) jei įmanoma, KNI, ypač mažų KNI, pareigas perduoti NSI.

Šiuo metu įgyvendinamos kelios ESS iniciatyvos, kuriomis turimus išteklius siekiama labiau suderinti su didėjančiais Europos statistikos poreikiais. Todėl šiomis iniciatyvomis turėtų būti padedama gerinti atitiktį 3 ir 10 principams. Konkretūs jų tikslai – supaprastinti Europos teisės aktus, Europos statistikos programoje nustatyti prioritetinius statistikos poreikius, sukurti metodikas, pagal kurias būtų galima parengti bendras priemones, ir užtikrinti, kad, Eurostatui prisiėmus didesnį koordinavimo vaidmenį, būtų reguliariai peržiūrimi Europos statistikos reikalavimai.

2.3. Kokybė ir metodika